O‘ZBEKISTON RESPUBLIKASI HUDUDIDA LOTEREYa O‘YINLARINI O‘TKAZISh TARTIBINI TAKOMILLAShTIRISh TO‘G‘RISIDA

O‘zbekiston Respublikasi hududida lotereya o‘yinlarini o‘tkazish tartibini takomillashtirish uchun zarur huquqiy shart-sharoitlar yaratish maqsadida Vazirlar Mahkamasi qaror qiladi:
 1. O‘zbekiston Respublikasi hududida lotereya o‘yinlarini o‘tkazish tartibi to‘g‘risidagi nizom ilovaga muvofiq tasdiqlansin.
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.S. Hamidov zimmasiga yuklansin.
 1. Mazkur Nizom “Korxonalar to‘g‘risida”gi O‘zbekiston Respublikasi Qonuniga, O‘zbekiston Respublikasi Vazirlar Mahkamasining “Faoliyatning ayrim turlari bilan shug‘ullanish uchun maxsus ruxsatnomalar (litsenziyalar) berish tartibini takomillashtirish to‘g‘risida” 1994-yil 19-apreldagi 215-son qaroriga, shuningdek O‘zbekiston Respublikasi Vazirlar Mahkamasining 1992-yil 23-noyabrdagi 553-son qarori bilan tasdiqlangan O‘zbekiston Respublikasi Moliya vazirligi to‘g‘risidagi nizomga muvofiq ishlab chiqilgan va O‘zbekiston Respublikasi hududida lotereya o‘yinlarini o‘tkazish tartibini belgilaydi.
 2. Mazkur Nizom maqsadlari uchun quyidagi tushunchalardan foydalaniladi:
 lotereya — lotereya biletlari (kvitansiya, jetonlar yoki boshqa guvohnomalar)ni sotish yo‘li bilan yuridik va jismoniy shaxslarning pul mablag‘larini ixtiyoriylik asosida jalb qilishni nazarda tutuvchi tavakkalchilikka asoslangan o‘yin. Lotereya biletlarini sotishdan tushgan mablag‘larning bir qismi lotereya biletlari egalari o‘rtasida buyum, pul yutuqlari yoki boshqa yutuqlar ko‘rinishida o‘ynaladi;
 lotereya bileti — lotereya bileti egasi o‘yin qiymatini to‘laganligi va lotereya o‘yini tashkilotchisi bilan shartnoma munosabatlariga kirishganligi to‘g‘risida guvohnoma;
 o‘yin — yutuqlarning lotereya biletlari egalari o‘rtasida tasodifiy taqsimlanishi. Lotereya biletining har bittasiga (yoki tikilgan pulga) yutuqqa ega bo‘lishning teng imkoniyati (teng ehtimolligi) lotereya o‘yinining asosiy prinsipi hisoblanadi. Ushbu prinsiplarni buzgan holda o‘yinlar o‘tkazilishi taqiqlanadi;
 lotereya o‘yini tashkilotchisi (yoki muassis) — yuridik shaxs — O‘zbekiston Respublikasi hududida lotereya o‘yinlarini o‘tkazish faoliyati bilan shug‘ullanish huquqini beruvchi litsenziyaga ega bo‘lgan, lotereya o‘yinlarini o‘tkazishga oid tadbirlarning butun majmuini tashkil etuvchi va mablag‘ bilan ta’minlovchi O‘zbekiston Respublikasi rezidenti yoki norezidenti;
 litsenziyalovchi organ — lotereya o‘yinlarini o‘tkazish huquqini beruvchi maxsus ruxsatnoma (litsenziya) berishga vakil qilingan davlat organi. O‘zbekiston Respublikasi Vazirlar Mahkamasining 1994-yil 19-apreldagi 215-son qaroriga muvofiq O‘zbekiston Respublikasi Moliya vazirligi vakil qilingan litsenziyalovchi organ hisoblanadi;
 lotereya o‘yinlarini o‘tkazish shartlari — lotereya o‘yinlarini o‘tkazish shartlarini belgilovchi hamda tashkilotchi, o‘yinchi va litsenziyalovchi organ o‘rtasidagi munosabatlarni tartibga soluvchi litsenziyalovchi organ tomonidan tasdiqlanadigan hujjat.
 3. Lotereya o‘yinlari lotereya o‘yinlarini o‘tkazish tadbirlarining butun majmuini tashkil etuvchi va mablag‘ bilan ta’minlovchi bir yoki bir necha muassis tomonidan o‘tkazilishi mumkin.
 4. Faoliyatining asosiy turi lotereya o‘yinlarini o‘tkazish bo‘lmagan yuridik shaxslar lotereya o‘yinlarini o‘tkazishga tayyorgarlik ko‘ruvchi va uni o‘tkazuvchi tashkiliy qo‘mita tashkil etishlari kerak.
 5. Lotereya o‘yinlarini o‘tkazish bir necha shakllarda amalga oshirilishi mumkin:
 a) tirajli lotereyalar, bunda lotereya biletlari sotuvga chiqariladi va so‘ngra yutuqlar o‘ynaladi (keyingi o‘rinlarda — tirajlar deb ataladi); ularning miqdori va soni oldindan belgilanadi;
 b) bir lahzalik lotereyalar, ularda ishtirok etish natijalari lotereya bileti sotib olingandan keyin darhol aniqlanadi, yutuqlar yopiq ko‘rinishda sotiladigan biletlarda oldindan belgilanadi;
 v) sonli lotereyalar (bingo, lotto va boshqalar), ularda qatnashish istagini bildirgan har bir kishi sonlar yoki belgilarning muayyan soni belgilangan maxsus blanka sotib oladi va ularning bir qismiga belgi qo‘yadi. Tirajda yutuqli sonlar, ramzlar, belgilar yoki ularning kombinatsiyalari aniqlanadi va agar lotereya biletida belgi qo‘yilgan sonlar, ramzlar yoki belgilarning hammasi yoki bir qismi o‘yin vositasida tirajda aniqlanganlarga mos kelsa, tegishli yutuq to‘lanadi. Yutuqlarning umumiy miqdori va summasi sotilgan biletlar uchun {tushgan tushumning umumiy summasidan ajratiladigan mablag‘lar ulushiga qarab oldindan belgilanadi;
 g) sport lotereyalari (totalizator), ularda qatnashchilar sonlarning o‘rniga oldindan belgilangan sport musobaqalari yoki poygalarning g‘oliblarini to‘g‘ri aytib berishlari kerak, bunda musobaqa va poyga qatnashchilari ro‘yxati oldindan, musobaqa yoki poyga boshlangunga qadar e’lon qilinadi;
 d) klassli lotereyalar, bunda lotereya biletlari bir necha qismlarga bo‘linadi, ularning har biri bo‘yicha alohida tiraj o‘tkaziladi, ularning birortasida qatnashish uchun oldingi klasslardagi lotereya bileti qiymatining bir qismini to‘lash zarur bo‘ladi, ko‘pchilik hollarda har bir keyingi klassda yutuqlar soni va summasi oshib boradi. To‘liq lotereya bileti egasi barcha tirajlarda qatnashadi.
 6. Lotereyaga yutuqlar:
 pul mablag‘lari;
 buyumlar yoki har xil tovarlar;
 pul-buyum yutuqlari, bunda buyumli yutuq chiqqan lotereya bileti egasi uning qiymatini naqd pul bilan olish huquqiga ega bo‘ladi (agar lotereya o‘yinlarini o‘tkazish shartlarida boshqacha hol nazarda tutilmagan bo‘lsa). Bir yutuqni boshqasi bilan almashtirishga yo‘l qo‘yilmaydi;
 yutuqlarning boshqa turlari (kvartiralar yoki ko‘chmas mulkning boshqa turlari), ayrim tovarlarni sotib olish bo‘yicha imtiyozlar (shu jumladan tovarlarni tekin yetkazib berish, o‘rnatish va hokazo), turistik sayohatlar (ham respublika ichida, ham chet el sayohatlari, shu jumladan sport musobaqalariga yo‘llanmalar va hokazo), sanatoriylar va dam olish uylariga yo‘llanmalar (ham respublika ichidagi, ham chet eldagi) va boshqalar bo‘lishi mumkin.
 7. Lotereyalarning barcha turlari uchun yutuqlarning jami qiymati, sotilgan lotereya biletlari summasidan qat’i nazar, chiqariladigan lotereyalar jami qiymatining 40 yoki undan ortiq foizini tashkil etishi kerak.
 8. Buyum yoki pul-buyum lotereya o‘yinlarini o‘tkazishda muassislar lotereya biletlari sotilgunga qadar, Lotereya o‘yinlarini o‘tkazish shartlari bilan yutuqlar sifatida nazarda tutilgan tovarlar va boshqa boyliklarni sotib olishlari yoki sotib olishga shartnomalar tuzishlari kerak.
 9. Lotereya o‘yinlarini o‘tkazish tartiboti quyidagi bosqichlarni o‘z ichiga oladi:
 a) qonun hujjatlariga muvofiq lotereya o‘yinlarini o‘tkazishga maxsus ruxsatnoma (litsenziya) olish; 
 b) muassis yoki muassislar tomonidan moliyaviy majburiyatlar hajmlarini muassislar o‘rtasida taqsimlagan holda lotereya o‘yinlarini o‘tkazish to‘g‘risida qaror qabul qilish;
 v) muassis yoki muassislar tomonidan Lotereya o‘yinlari o‘tkazish shartlari (keyingi o‘rinlarda — Shartlar deb ataladi) va ilova qilinadigan hujjatlar tayyorlanishi va tasdiqlanishi;
 g) ro‘yxatdan o‘tgan joydagi hokimlik ruxsatnomasini olish;
 d) lotereya biletlarini tayyorlash hamda lotereya biletlarining sifatini va ularning Shartlarga muvofiqligiga rioya qilgan holda himoyaning kamida olti darajasi bilan qalbakilashdan himoya qilinishi darajasini kafolatlovchi yutuq chiqqan lotereya biletlarini ekspertizadan o‘tkazish uchun tayyorlovchi korxonalar bilan (shu jumladan, agar lotereya biletining haqiqiyligi shubha tug‘dirsa, lotereya tashkilotchisining topshirig‘i bo‘yicha);
 lotereya biletlarini sotish va ular bo‘yicha yutuqlarni berish uchun korxonalar bilan;
 yutuqlar jadvaliga muvofiq yutuq chiqqan lotereyalar bo‘yicha berish nazarda tutilgan tovarlarni yetkazib berish to‘g‘risida (pul-buyum va buyum lotereyalari uchun) tayyorlovchi korxonalar, savdo tashkilotlari yoki boshqa tashkilotlar bilan shartnomalar tuzish;
 e) vakolatli davlat organida (keyingi o‘rinlarda — litsenziyalovchi organ deb ataladi) Lotereya o‘yinlarini o‘tkazish shartlarini tasdiqlash;
 j) Lotereya o‘yinlarini o‘tkazish shartlarini nashr etish va lotereya o‘yinlarini o‘tkazish to‘g‘risida ommaviy axborot vositalarida axborot e’lon qilish;
 z) lotereya biletlarini chiqarish va sotish;
 i) lotereyalar tirajini o‘tkazish (agar Shartlarda nazarda tutilgan bo‘lsa) va tiraj natijalarini e’lon qilish;
 k) yutuqlarni berish;
 l) litsenziyalovchi organga har choraklik hisobotlar, shuningdek lotereya o‘yinlarini o‘tkazish yakunlari to‘g‘risida to‘liq hisobot taqdim etish.
 10. Lotereya biletlarida quyidagi rekvizitlar bo‘lishi kerak:
 lotereyani o‘tkazuvchi muassisning (muassislarning) nomi, uning (ularning) to‘liq manzili;
 lotereya turi;
 bilet qiymati;
 tiraj o‘tkazish sanasi va joyi (bir lahzalik lotereyalardan tashqari);
 yutuq fondi, yutuqlarning umumiy soni va miqdori;
 yutuqlarni berish muddati va joyi;
 Shartlarda nazarda tutilgan razryad, seriya, tartib raqami va boshqa rekvizitlar.
 11. Lotereya o‘yinlarini o‘tkazish huquqini beruvchi litsenziyaga ega bo‘lgan korxonalar (tashkilotlar) tomonidan aniq bir lotereya o‘yini o‘tkazilishiga mazkur lotereya o‘yinini o‘tkazish shartlari litsenziyalovchi organda tasdiqlangandan keyingina yo‘l qo‘yiladi.
 12. Lotereyalarning bundan keyingi turlari uchun taqdim etilgan hujjatlar oldingi lotereya o‘yini o‘tkazilishi yakunlari to‘g‘risida muassis tomonidan hisobot taqdim etilgandan keyin litsenziyalovchi organ tomonidan ko‘rib chiqiladi.
 13. Lotereya o‘yinlarini o‘tkazish shartlarini tasdiqlash uchun litsenziyalovchi organga quyidagi hujjatlar taqdim etiladi:
 Lotereyaning barcha muassislari bilan kelishilgan va ular tomonidan imzolangan Lotereya o‘yinlarini o‘tkazish shartlari, ikki nusxada (1 ilova);
 muassislar o‘rtasida moliyaviy javobgarlik hajmlari taqsimlangan holdagi lotereya o‘yinini ta’sis etish to‘g‘risida shartnoma;
 quyidagi shartnomalar nusxasi:
 lotereya biletlarini tayyorlash hamda lotereya biletlarining sifatini va himoyaning kamida olti darajasi bilan qalbakilashdan himoya qilinishi darajasini kafolatlovchi yutuq chiqqan lotereya biletlarini ekspertizadan o‘tkazish uchun tayyorlovchi korxonalar bilan tuzilgan shartnomalar;
 yutuqlar jadvaliga muvofiq yutuq chiqqan lotereyalar bo‘yicha berish nazarda tutilgan tovarlarni yetkazib berish to‘g‘risida (buyum va pul-buyum lotereyalari uchun) tayyorlovchi korxonalar, savdo tashkilotlari yoki boshqa tashkilotlar bilan tuzilgan shartnomalar;
 lotereya biletlarini sotish va ular bo‘yicha yutuqlarni berish uchun korxonalar bilan (agar zarur bo‘lsa) tuzilgan shartnomalar;
 zarur to‘lovlar va poshlinalar to‘langanligi haqidagi to‘lov hujjatlari nusxalari;
 lotereya chiqarishga xizmat ko‘rsatish uchun o‘z sarmoyasi yetarli bo‘lmagan taqdirda moliya muassasalarining kafolati (agar zarur bo‘lsa);
 lotereya o‘yini tashkilotchisining moliyaviy ahvoli to‘g‘risida xizmat ko‘rsatuvchi bank ma’lumotnomasi;
 lotereya bileti namunasi (maketi) (ikki nusxada).
 14. Litsenziyalovchi organ tomonidan lotereyaning turiga va muassislarning lotereyalarni sotib oluvchilar oldidagi majburiyatlari bajarilishini ta’minlovchi) muassisning moliyaviy ahvoliga qarab lotereya chiqarish ko‘rsatkichlariga normativlar belgilanishi mumkin.
 15. Lotereya o‘yinlarini o‘tkazish shartlarini va lotereya biletlari namunalarini tasdiqlash hujjatlar berilgan sanadan boshlab 20 kundan kechikmay amalga oshirilishi kerak.
 Tasdiqlangan Shartlarga o‘zgartirish va qo‘shimchalar faqat litsenziyalovchi organning ruxsati bilan kiritilishi mumkin.
 Lotereya o‘yinlarini o‘tkazish Shartlariga qo‘shimchalar va o‘zgartirishlarni tasdiqlash uchun tiraj o‘tkazilishidan ikki oy oldin litsenziyalovchi organga quyidagi hujjatlar taqdim etilishi zarur:
 Shartlarga o‘zgartirish va qo‘shimchalar kiritish to‘g‘risida ariza;
 lotereya o‘yinlari muassisi yuqori turuvchi organining shartlarga o‘zgartirish va qo‘shimchalar kiritish to‘g‘risidagi qarori;
 o‘zgartirishlar kiritish zarurligini asoslash;
 shartlarga kiritiladigan, lotereya o‘yinining barcha muassislari tomonidan kelishilgan va imzolangan o‘zgartirishlar va qo‘shimchalar, ikki nusxada;
 chiqarilayotgan lotereya biletlarining namunalari, ikki nusxada (agar unga o‘zgartirishlar kiritilayotgan bo‘lsa);
 zarur to‘lovlar va poshlinalar to‘langanligi to‘g‘risidagi to‘lov hujjati nusxasi.
 16. Quyidagilar Lotereya o‘yinlari o‘tkazish shartlarini tasdiqlashni rad etish uchun asos bo‘lishi mumkin:
 zarur holda rasmiylashtirilmagan hujjatlarni taqdim etish;
 ma’lumotlarning to‘liq emasligi va taqdim etilgan hujjatlar mazmunining amaldagi qonunchilikka hamda ushbu Nizomga muvofiq emasligi.
 17. Shartlarni tasdiqlash uchun hujjatlarni ko‘rib chiqish bilan bog‘liq xarajatlarni qoplash uchun lotereya o‘yini muassisi litsenziyalovchi organ schyotiga chiqarilayotgan lotereyaning o‘zgartirish va qo‘shimchalar kiritilgan yoki yangi shartlar tasdiqlangan sanadagi umumiy qiymatining 0,1 foizi miqdorida yig‘im to‘laydi.
 18. Lotereya o‘yinini o‘tkazish Shartlari va tartibini imzolagan lotereya o‘yinlari muassislarining mansabdor shaxslari undagi ma’lumotlarning to‘g‘riligi, shuningdek, lotereyani o‘tkazish shartlariga rioya etilishi uchun javob beradilar.
 19. Litsenziyalovchi organ lotereya o‘yinlarini o‘tkazishning qonunchilik va ushbu Nizom bilan belgilangan shartlari va tartibiga rioya etilishi ustidan nazoratni amalga oshiradi.
 20. Litsenziyalovchi organ lotereya o‘yini o‘tkazishni muddatidan oldin to‘xtatib turish yoki to‘xtatish huquqiga egadir. Lotereya o‘yinini o‘tkazishni to‘xtatib turish yoki to‘xtatishga quyidagilar asos bo‘lishi mumkin:
 taqdim etilgan hujjatlardagi ma’lumotlarning haqiqatga to‘g‘ri kelmasligining qayd qilinishi;
 litsenziyada belgilangan faoliyat turiga rioya etmaslik;
 lotereya o‘yinlarini o‘tkazishning tasdiqlangan Shartlari va tartibining buzilishi;
 Muassis moliyaviy ahvolining lotereya egalari oldidagi majburiyatlarning bajarilmasligiga olib keladigan darajada yomonlashuvi;
 O‘zbekiston Respublikasi qonunchiligida va ushbu Nizomda nazarda tutilgan boshqa asoslar.
 Tashkilotchi lotereya o‘yinlarini o‘tkazishni to‘xtatib turish yoki to‘xtatish to‘g‘risidagi qaror yuzasidan xo‘jalik sudiga shikoyat qilishi mumkin.
 21. Litsenziyalovchi organ lotereya o‘yinlarini o‘tkazishning o‘zi tasdiqlagan Shartlari va tartibida qayd etilgan ma’lumotlarning to‘liqligi uchun javob beradi.
 22. Lotereya, biletlari qimmatli qog‘ozlar tayyorlashga litsenziyasi bo‘lgan korxonalarda tayyorlanishi va qalbakilashtirishdan kamida oltita himoya darajasi bilan himoyalangan bo‘lishi kerak. Tayyorlovchi korxonalar tomonidan lotereya biletlarini tayyorlash yuzasidan shartnomalarni kuchga kiritish faqat litsenziyalovchi organ tomonidan tasdiqlangan shartlar mavjud bo‘lganda va hajmda amalga oshiriladi.
 23. Lotereya biletlari tayyorlovchi korxonalardan muassislarga maxsus aloqa orqali yoki muassislar buyurtmanomalariga binoan o‘zi tashib ketish yo‘li bilan yetkazib beriladi.
 24. Biletlarni qabul qilib olish va saqlash Ichki ishlar boshqarmasining idoradan tashqari qo‘riqlash pultiga chiqarilgan yong‘indan qo‘riqlash signalizatsiyasiga ega bo‘lgan, maxsus jihozlangan xonada amalga oshiriladi. Uncha ko‘p bo‘lmagan hajmda sotiladigan bo‘limlarda (agentliklarda) biletlar seyflarda saqlanishi mumkin, bunda bino ichki ishlar boshqarmasining idoradan tashqari qo‘riqlash pultiga albatta topshirilishi shartdir.
 25. Biletlar qayta sanab ko‘rilmasdan qabul qilingan va tayyorlovchi korxonaga yoki maxsus aloqa xizmatiga o‘z vaqtida shikoyat qilinmagan hollarda, biletlarning yetishmasligi yuzasidan moddiy javobgarlik biletlarni qabul qilib olishning belgilangan tartibiga rioya etilishini ta’minlamagan lotereya muassislari xodimlariga yuklanadi.
 26. Biletlarni sotishga berish, hisobga olish va hisobot masalalari muassis vakolatiga kiradi va uning ichki hujjatlari bilan tartibga solinadi.
 27. Lotereyani chiqarish summasini va miqdorini ko‘paytirib yuborishga, shuningdek biletning litsenziyalovchi organ tasdiqlagan Shartlarda nazarda tutilgan narxini o‘zgartirishga yo‘l qo‘yilmaydi.
 28. Lotereya biletlarini sotish faqat litsenziya olingandan va litsenziyalovchi organ Shartlarni tasdiqlagandan keyin amalga oshirilishi mumkin.
 29. Lotereya biletlarini sotish aloqa bo‘limlari, o‘zining va savdo tarmog‘i orqali yoki boshqa tarqatuvchilarni jalb etish yo‘li bilan amalga oshirilishi mumkin.
 30. Lotereya biletlarini aholiga sotish naqd pulga, ixtiyoriylik prinsipini albatta qo‘llagan holda amalga oshiriladi.
 31. Lotereya biletlarini respublikaning u yoki bu hududida sotish uchun lotereya o‘yinlari muassisi lotereya biletlarini sotish mo‘ljallanayotgan joydagi mahalliy ijro etuvchi hokimiyat (hokimlik) organining ruxsatini olishi kerak.
 32. Lotereya biletlarini sotishdan tushadigan mablag‘lar faqat litsenziyalovchi organ tasdiqlagan Shartlarda belgilangan maqsadlarga yo‘naltiriladi.
 33. Lotereya o‘yinlarini o‘tkazishning Shartlarda belgilangan muddatlarini o‘zgartirishga yo‘l qo‘yilmaydi.
 34. Lotereya tirajlari O‘zbekiston Respublikasi Moliya vazirligi va O‘zbekiston Jamg‘armalar bankining “Davlat zayomlari va pul-buyum lotereyalari bo‘yicha yutuqlar tirajini o‘tkazish va to‘lash tartibi to‘g‘risida” 1992-yil 21-iyuldagi 08-18-01-son yo‘riqnomasiga muvofiq o‘tkaziladi.
 35. Tiraj o‘tkaziladigan vaqtga kelib lotereya biletlarining bir qismi sotilmay qolgan hollarda, ular tiraj o‘tkazilishidan kamida bir kun oldin yo‘q qilinadi.
 36. Tiraj o‘tkaziladigan vaqtga kelib yaroqsiz holga kelib qolgan yoki sotilmagan lotereya biletlarini yo‘q qilish uchun tiraj o‘tkazilishidan 3 kun oldin litsenziyalovchi organ, hokimiyat {hokimlik) organlari va lotereya muassisining mas’ul xodimlaridan iborat tarkibda maxsus komissiya tuziladi.
 37. Sotilmay qolgan lotereya biletlari tiraj o‘tkazilishidan kamida bir kun oldin komissiya tomonidan yo‘q qilinadi va uch nusxada yo‘q qilish dalolatnomasi tuziladi (uning bir nusxasi tasdiqlangandan keyin 3 kundan kechikmay va tiraj o‘tkaziladigan sanadan kechikmay, litsenziyalovchi organga jo‘natiladi, bir nusxasi komissiya rahbarida, uchinchi nusxasi lotereya tashkilotchisida qoladi).
 38. Agar tiraj o‘tkaziladigan vaqtga kelib yaroqsiz bo‘lib qolgan yoki sotilmagan lotereya biletlari mas’ul shaxslarga bog‘liq bo‘lmagan biron-bir sababga ko‘ra tiraj o‘tkazilgungacha yo‘q qilinmay qolgan bo‘lsa, bunday hollarda ushbu lotereya biletlari komissiya tomonidan, lotereya biletlarining nomyerlari va seriyasi ko‘rsatilgan holda ro‘yxat qilish yo‘li bilan pechatlab qo‘yiladi va tiraj o‘tkazilgungacha tiraj komissiyasiga topshirilishi kerak.
 39. Bir lahzalik lotereya biletlari faqat seriyalab (turkumlab) va faqat lotereya biletlarining ushbu seriyasini (turkumini) sotishdan oldin hamda faqat lotereya biletlarida quyidagi nuqsonlar topilganda yo‘qotiladi:
 yaroqsiz holda chiqarilganda;
 lotereya biletlari qalbakilashtirishdan himoya qilish shartlariga nomuvofiq bo‘lganda;
 lotereya biletlaridagi yozuvlar Shartlarga nomuvofiq bo‘lganda;
 maxsus qoplama bilan qoplanishi kerak bo‘lgan muayyan zonalar qoplami qisman yoki to‘liq buzilganda (yutuq miqdori va lotereya biletlarining haqiqiyligini belgilovchi maxsus kod nomyerlari qayd etiladigan joylar).
 40. Bir lahzalik lotereya biletlarini yo‘q qilish uchun litsenziyalovchi organ, hokimiyat (hokimlik) organlari va lotereya muassisining mas’ul xodimlaridan iborat tarkibda maxsus komissiya tuziladi. U lotereya biletlarini yo‘q qilishga oid tegishli dalolatnoma tuzadi va hali sotilmagan lotereya biletlarining butun turkumini yoki seriyasini yo‘q qiladi.
 41. Lotereyalarning boshqa (sana, sport va klassga oid) turlari bo‘yicha saqlash, e’tirozlarni hal etish va yaroqsiz holga kelib qolgan lotereya biletlarini yo‘q qilish muddatlari lotereya o‘yinlarini o‘tkazish Shartlari bilan belgilanadi.
 42. Yutuqlarni to‘lash tartibi, muddatlari va shartlari litsenziyalovchi organ tasdiqlagan Shartlar bilan belgilanadi.
 43. Lotereya biletlarini to‘lovga topshirish tiraj o‘tkazilgan kundan boshlab 4 oydan kam bo‘lmasligi kerak.
 Yutuqlarni to‘lash muddati lotereya biletlari to‘lovga topshirilgan kundan boshlab uch oydan oshmasligi kerak.
 Lotereya biletlarini to‘lovga topshirish va yutuqlarni to‘lashning Shartlarda belgilangan muddatlarini o‘zgartirishga yo‘l qo‘yilmaydi.
 44. Yutug‘ining miqdori eng kam oylik ish haqi miqdorining besh baravaridan oshadigan yutuq chiqqan biletlar lotereya biletlarini tayyorlovchi tomonidan albatta ekspertizadan o‘tkaziladi.
 45. Lotereya tashkilotchisining xohishiga ko‘ra haqiqiyligiga shubha tug‘diradigan har qanday lotereya biletlari ekspertizadan o‘tkaziladi.
 46. Yutuq chiqqan lotereya biletlarini ekspertizadan o‘tkazish, tuzilgan shartnomaga muvofiq, lotereya biletini tayyorlovchi tomonidan amalga oshiriladi.
 Ekspertizani o‘tkazish muddatlari va shartlari shartnoma asosida belgilanadi, biroq ekspertizani o‘tkazish muddati yutuq chiqqan lotereya bileti to‘lovga topshirilgan kundan boshlab bir oydan oshmasligi kerak.
 47. Lotereya o‘yinini o‘tkazishning buxgalteriya hisobi O‘zbekiston Respublikasining buxgalteriya hisobi va hisoboti to‘g‘risidagi qonunchiligi bilan belgilangan tartibda yuritiladi.
 48. Lotereya tashkilotchisi har chorakda yoki lotereyaning (yoki lotereya muayyan razryadining) har bir tiraji tugagandan keyin lotereya o‘yinini o‘tkazish yakunlari to‘g‘risida hisobot tuzadi (2-ilova) va uni, agar Shartlarda boshqacha tartib nazarda tutilmagan bo‘lsa, litsenziyalovchi organga bir hafta muddatda topshiradi.
 Lotereya o‘yinini o‘tkazish yakunlari to‘g‘risidagi hisobotni imzolagan mansabdor shaxslar undagi ma’lumotlarning to‘g‘riligi uchun qonunda belgilangan tartibda javob beradilar.
 49. Litsenziyalovchi organ istalgan ma’lumotlarni, shu jumladan maxfiy ma’lumotlarni ham (bir lahzalik lotereyalar uchun garovnomani, yutilmagan yoki yaroqsiz holga kelib qolgan lotereya biletlarini yo‘q qilish, sotilgan biletlar miqdori, sotuvga tushgan lotereya biletlari miqdori, yutuqlarni to‘lash, muassislarning moliyaviy ahvoli va shu kabilar), lotereya o‘yinini o‘tkazish bilan bog‘liq materiallarni talab qilib olishi, shuningdek joylarda tekshirishlar o‘tkazishi mumkin.
 50. Litsenziyalovchi organ amaldagi qonunchilikning va ushbu Nizomning buzilishiga yo‘l qo‘ymaslik maqsadida lotereya o‘yinlarini o‘tkazishning borishi ustidan nazoratni ta’minlashga majburdir.
 51. Litsenziyalovchi organ lotereya xaridorlarining, lotereya o‘yinlari o‘tkazish jarayoni qatnashchilarining lotereyalar tashkilotchilari tomonidan amaldagi qonunchilikning yoki ushbu Nizom bilan belgilangan lotereya o‘yinlari o‘tkazish tartibining buzilishlariga oid shikoyat va noroziliklarni qabul qiladi.
 52. Litsenziyalovchi organ, lotereya o‘yinini o‘tkazish jarayoni qonunchilik va ushbu Nizom buzilgan holda o‘tkazilgan taqdirda, lotereya o‘yinini o‘tkazish jarayonini to‘xtatishga, litsenziyaning amal qilishini to‘xtatib qo‘yib yoki olib qo‘yishga haqlidir.
 Lotereya o‘yinini o‘tkazish jarayoni to‘xtatib qo‘yilgan taqdirda muassis ana shunday to‘xtatib qo‘yishga sabab bo‘lgan buzilishlarni 30 kun muddatda bartaraf etishga majburdir, shundan keyin lotereya o‘yinini o‘tkazish jarayoni litsenziyalovchi organning maxsus ruxsatnomasiga binoan davom ettirilishi mumkin.
 Aks holda litsenziyalovchi organ litsenziyani bekor qiladi va tegishli faoliyat to‘xtatilishi kerak bo‘lgan muddatni belgilaydi.
 53. Litsenziya bekor qilingan hollarda, litsenziyalovchi organ muassisdan sotilmagan lotereya biletlarini olib qo‘yadi, lotereya biletlarini sotishdan olingan mablag‘larni, muqarrar ravishda undirib oladi, ularni bunga vakolatli bo‘lgan banklarda ochiladigan maxsus schyotlarga o‘tkazadi. Mablag‘larni xaridorlarga qaytarish ariza va lotereya biletlarini topshirgan holda, ariza berilgan sanadan boshlab 45 kundan oshmaydigan muddatda amalga oshiriladi. Lotereya xaridorlarining mablag‘larni qaytarish to‘g‘risidagi arizalari litsenziyalovchi organ tomonidan, fuqaro qonunchiligi normalari bilan belgilangan da’vo bildirish muddati doirasida qabul qilinadi. Da’vo bildirish muddatlari o‘tib ketgan taqdirda mablag‘lar qaytarilmaydi. Talab qilib olinmagan mablag‘lar qoldig‘i respublika budjeti foydasiga undirib olinadi.
 Muassisdan olib qo‘yilgan va xaridorlardan olingan lotereya biletlari litsenziyalovchi organ rahbari imzolaydigan tegishli dalolatnoma tuzilgan holda yo‘q qilinadi.
 1. Yuridik shaxs sifatida muassisning maqomi, uning ro‘yxatdan o‘tkazilgan to‘liq va qisqartirilgan nomi. Ro‘yxatdan o‘tkazilgan sana va uning raqami, ro‘yxatdan o‘tkazgan organning nomi.
 2. Muassisning yuridik va pochta manzili, bank rekvizitlari, telefoni.
 3. Lotereya o‘yinlarini ta’sis etish to‘g‘risida qaror qabul qilingan sanadagi muassis boshqaruv organi barcha a’zolarining familiyasi, ismi, otasining ismi, egallab turgan lavozimi, telefon raqamlari ko‘rsatilgan holdagi ro‘yxati.
 4. Lotereya o‘yinlarini tashkil etish va ularni o‘tkazishdagi oldingi tajribalar to‘g‘risida qisqacha ma’lumot.
 1. Muassis mol-mulkining qisqacha tavsifi va faoliyatining asosiy turlari.
 2. Korxonaning buxgalteriya balansi, oxirgi hisobot sanasidagi foydalar va ko‘rilgan zararlar to‘g‘risidagi hisobot.
 3. Valyutalarning har bir turi bo‘yicha alohida daromadlar va xarajatlar moddalari valyuta qismining umumiy miqdori (lotereya tirajlarini o‘tkazishda lotereya biletlarini tayyorlash yoki yutuqlarni to‘lashda muassislar sarflaydigan valyuta mablag‘lari). Valyuta qismining umumiy miqdori tegishli hujjatlar tuzilgan sanada O‘zbekiston Respublikasi Markaziy bankining bozor kursi bo‘yicha amalga oshiriladi.
 4. Soliqlar va boshqa imtiyozlar to‘g‘risidagi ma’lumot.
 5. Lotereya o‘yinlarini o‘tkazish to‘g‘risida qaror qabul qilish paytidagi budjetdan tashqari jamg‘armalarga to‘lanadigan soliqlar va majburiy to‘lovlar bo‘yicha muddati o‘tib ketgan qarzlar miqdori.
 6. Bank kreditlari bo‘yicha qarzlar to‘g‘risidagi ma’lumotlar, shu jumladan:
 bankning qisqa muddatli kreditlari (jumladan, muddati o‘tib ketganlari);
 uzish muddatlari bo‘yicha taqsimlangan holdagi bankning uzoq muddatli kreditlari (shu jumladan, muddati o‘tib ketganlari);
 kreditorlik qarzlarining umumiy summasi (shu jumladan, xizmat ko‘rsatuvchi bank ma’lumotlari bo‘yicha muddati o‘tib ketgan qarzlar).
 7. Lotereya o‘yinlarini ta’sis etish to‘g‘risida qaror qabul qilish paytiga qadar uch yil mobaynida davlat boshqaruv organlari, sud, davlat arbitraji yoki xolislik sudi tomonidan muassisga solingan ma’muriy va iqtisodiy sanksiyalar to‘g‘risidagi ma’lumotlar. Bunday ma’lumotlarda quyidagilar bo‘lishi kerak:
 sanksiya solingan sana;
 sanksiya solgan organ;
 sanksiya solish sabablari;
 sanksiyalarning turi;
 sanksiyalar miqdori;
 lotereya o‘yinlarini ta’sis etish to‘g‘risida qaror qabul qilingan paytdagi sanksiyalarning bajarilishi darajasi.
 1. Chiqariladigan lotereyalar to‘g‘risida umumiy ma’lumotlar:
 lotereyalar turi;
 lotereya o‘yinlarini o‘tkazish maqsadi;
 chiqariladigan lotereyalarning umumiy hajmi;
 chiqariladigan lotereya biletlarining soni, ularning tartib raqamlari (razryadlarga, seriyalarga, raqamlarga taqsimlangan holda va boshqalar);
 bitta lotereya biletining qiymati;
 yutuq fondining summasi;
 buyum, pul yutuqlari yoki boshqa xil yutuqlarning, ularning qiymati, soni, miqdorlari va summalari bilan birga, to‘liq ro‘yxati.
 2. Lotereya o‘yinlarini o‘tkazish qoidalari:
 a) Lotereya biletlarini tarqatish. Ushbu bo‘lim quyidagi ma’lumotlardan iborat bo‘lishi kerak (mas’ul ijrochilar ko‘rsatilgan holda):
 lotereya biletlarini tarqatish muddatlari;
 lotereya biletlarini sotish mo‘ljallanayotgan hudud va sotish nuqtalarini tashkil etish, joylashtirish, ularning ishini rejalashtirish tartibi;
 lotereyalarni tarqatish tartibi (bu tartib naqd pulsiz hisob-kitob bo‘yicha lotereya biletlarini sotib olishni xohlovchi tashkilotlarga sotish tartibini, lotereya biletlarini aholiga sotish tartibini o‘z ichiga oladi);
 lotereya biletlari tarqatuvchilarini tanlash, biletlarni saqlash, topshirish va sotilgan biletlardan tushgan tushumlarni inkassatsiya qilish tartibi;
 xarajatlar smetalarini ilova qilgan holda lotereya biletlarini sotganlik uchun haq to‘lash miqdori va uni to‘lash tartibi (haq summasi sotilgan biletlar summasining ko‘pi bilan 10 foizi miqdorida bo‘lishi kerak. To‘lanadigan haq 10 foizdan yuqori bo‘lgan hollarda, ular orasidagi farq lotereya o‘yini muassisi mablag‘lari hisobiga qoplanadi va u lotereya o‘yinlarini o‘tkazish xarajatlari smetasiga kirmaydi);
 b) O‘yinlarni o‘tkazish. Ushbu bo‘lim quyidagi ma’lumotlardan iborat bo‘lishi kerak (mas’ul ijrochilar ko‘rsatilgan holda):
 o‘yinlarni o‘tkazish muddatlari;
 o‘yinlarni o‘tkazish qoidalari (keltirilayotgan qoidalar O‘zbekiston Respublikasi hududida lotereya o‘yinlarini o‘tkazish tartibi to‘g‘risida nizomning 2-bandiga muvofiqligini tushuntirgan holda);
 tiraj o‘tkazish sanasi va joyi. Tirajsiz lotereya o‘yinlari o‘tkazilgan hollarda lotereya biletlarini sotish muddatlari ko‘rsatiladi;
 sotilmay yoki yaroqsiz bo‘lib qolgan lotereya biletlarini yo‘q qilish tartibi;
 yutuqlar tirajini o‘tkazish tartibi (lotereyalar tiraji O‘zbekiston Respublikasi Moliya vazirligi va O‘zbekiston Jamg‘armalar bankining “Davlat zayomlari va pul-buyum lotereyalari bo‘yicha yutuqlar tirajini o‘tkazish va to‘lash tartibi to‘g‘risida” 1992-yil 21-iyuldagi 08-18-01-son yo‘riqnomaga muvofiq o‘tkaziladi);
 yutuqlarni olish muddatlari, joyi, shartlari va tartibi.
 3. Lotereya o‘yinlari o‘tkazilishini ta’minlash.
 Ushbu bo‘lim quyidagi ma’lumotlardan iborat bo‘lishi kerak (mas’ul ijrochilar ko‘rsatilgan holda):
 lotereya biletlarini tayyorlash va ularni ekspertizadan o‘tkazishda shartnomaning asosiy shartlari;
 tovarlar va boshqa xil boyliklarni sotib olish tartibi (yutuq natijalari biletlarda oldindan belgilab qo‘yiladigan buyum yoki pul-buyum lotereyalarini o‘tkazish hollarida);
 lotereyalarni tarqatuvchilar bilan tuzilgan namunaviy shartnoma (narxlar bilan);
 lotereya o‘yinlarini o‘tkazish hujjatlarini rasmiylashtirish, lotereya biletlarini tayyorlash va ularni tarqatish, reklama qilish hamda texnik xizmat ko‘rsatish, boshqa tashkiliy-texnik masalalar bilan bog‘liq chora-tadbirlar majmuini amalga oshiruvchi muassislarning vazifalarini taqsimlash.
 4. Mablag‘lardan foydalanish va hisob berish.
 Ushbu bo‘lim quyidagi ma’lumotlardan iborat bo‘lishi kerak:
 biletlarni sotish bilan bog‘liq operatsiyalar hisobini olish va hisob berish tartibi, litsenziyalovchi organga hamda soliq organlariga lotereya o‘yinlari bo‘yicha hisobotlarni taqdim etish sanasi;
 lotereya o‘yinlarini o‘tkazish natijasida olingan daromadni taqsimlash tartibi (uni o‘tkazish bilan bog‘liq barcha xarajatlarni ko‘rsatgan xolda);
 tegishli asoslash bilan birga biror maqsadga qaratilgan, xayriya lotereyalari uchun lotereyalar chiqarish yo‘li bilan jalb qilinadigan mablag‘larni foydalanishga yo‘naltirish. Agar loyiha birorta ixtisoslashtirilgan tuzilmalarda ekspertizadan o‘tgan bo‘lsa, u holda ushbu ekspertizani hujjat bilan tasdiqlash zarur; 
 lotereya o‘yinlarini tashkil etish va o‘tkazishda faol qatnashgan xodimlarni rag‘batlantirish uchun mukofot jamg‘armasini tashkil etish tartibi. Mukofot jamg‘armasining miqdori lotereyalarni sotish summasining foizidan ko‘p bo‘lmasligi kerak (to‘lanadigan haq 3 foizdan yuqori bo‘lgan hollarda ular orasidagi farq lotereya muassisi mablag‘lari hisobiga qoplanadi va u lotereya o‘yinlarini o‘tkazish xarajatlari smetasiga kirmaydi). Mukofot jamg‘armasini to‘lash faqat lotereya tiraji o‘tkazilgandan so‘ng (bir lahzali lotereyalar razryadi yoki seriyasi sotib bo‘lingandan so‘ng) va litsenziyalovchi organga lotereyalar tiraji natijalari bo‘yicha hisobot topshirilgunga qadar 10 kun oldin amalga oshiriladi.
 199 yilning (choragi/yili) __________________ uchun
 Ushbu bo‘limda quyidagi ma’lumotlar keltiriladi:
 ruxsatnoma (litsenziya) egasining nomi;
 lotereya o‘yini o‘tkazishga asos bo‘ladigan ruxsatnomaning raqami va u berilgan sana;
 lotereya o‘yinlarini o‘tkazish shartlarini tasdiqlash sanasi;
 lotereya biletlarini tayyorlagan tashkilot (korxona)ning nomi;
 tayyorlangan lotereya biletlarining soni va summasi;
 sotilgan lotereya biletlari (hisobot davrida va chiqarila boshlagandan beri reja bo‘yicha hamda amalda);
 lotereyalarni sotishdan tushgan tushum (hisobot davrida va chiqarila boshlagandan beri reja bo‘yicha hamda amalda).
 Mazkur bo‘limda quyidagi ma’lumotlar keltiriladi:
 o‘tkazilgan lotereya o‘yinlari (o‘tkazilgan sanalar, o‘yinga qo‘yilgan lotereyalarning soni va turlari, bekor qilingan, yo‘q qilingan yoki olib qo‘yilgan lotereyalarning soni va turlari);
 tirajlarni o‘tkazish komissiyasi tarkibi va javobgar shaxslar;
 tirajlarni o‘tkazish natijalari bo‘yicha komissiyaning hisoboti;
 chiqqan yutuqlar soni va turi (mukofotlarning narxlari ko‘rsatilgan holda);
 yutuqlar berildi (mukofotlar va so‘mlar ko‘rsatilgan holda);
 yutuqlar talab qilib olinmadi (mukofotlar va so‘mlar ko‘rsatilgan holda);
 lotereya biletlarini yo‘q qiluvchi yoki bekor qiluvchi komissiya tarkibi;
 lotereya biletlarini yo‘q qiluvchi yoki bekor qiluvchi komissiyaning hisoboti.
 Mazkur bo‘limda quyidagi ma’lumotlar keltiriladi:
 sotilgan biletlar soni va sotishdan tushgan umumiy tushum;
 lotereya o‘yinlarini o‘tkazishga oid xarajatlar, shu jumladan:
 lotereya biletlarini tayyorlash, ularni transportda tashish, yetkazib berish va saqlash uchun (hisob-kitob baholariga solishtirganda);
 mukofotlarni xarid qilish va yutuqlarni to‘lash uchun (har bir turi bo‘yicha mukofotlarni xarid qilishning hisob-kitob va amaldagi narxlariga solishtirganda);
 lotereya biletlarini tarqatuvchi shaxslarga haq to‘lash uchun (rejalashtirilgan to‘lovlarga solishtirganda);
 reklama uchun (smeta bo‘yicha xarajatlar bilan solishtirganda);
 yutuqlar tirajini o‘tkazish uchun xarajatlar;
 mukofot to‘lovlari (rejalashtirilgan to‘lovlar bilan solishtirganda);
 “Korxonalar, birlashmalar va tashkilotlardan olinadigan soliqlar to‘g‘risida”gi O‘zbekiston Respublikasi Qonuniga muvofiq soliq solinadigan negizni hisoblab chiqqanda istisno qilinadigan boshqa xarajatlar va majburiy to‘lovlar;
 to‘langan va to‘lanishi kerak bo‘lgan soliqlar hamda boshqa yig‘imlar, ularning summalari, to‘lash muddatlari (soliq stavkasi ko‘rsatilgan holda);
 sof foyda;
 foydadan maqsadli foydalanish to‘g‘risidagi hisobot (maqsadli lotereyalar uchun).